Гугъуэт Заремэ и япэ тхылъ
«Хьэуа Iубыгъуэ» — апхуэдэу зыфIаща усэ тхылъ дыгъуасэ къыщыдэкIащ «Эльбрус» тхылъ тедзапIэм.
Мыр и япэ тхылъщ «Адыгэ псалъэ» газетым и лэжьакIуэ, усакIуэ ныбжьыщIэ Гугъуэт Заремэ.
Гугъуэт Заремэ Хьэбас и пхъур Дзэлыкъуэ районым хыхьэ Къармэхьэблэ къуажэм 1988 гъэм къыщалъхуащ, КъБКъУ-м филологиемкIэ и факультетым и адыгэбзэ къудамэр къиухащ, илъэсиплI хъуауэ «Адыгэ псалъэ» газетым и корреспонденту мэлажьэ.
«Адыгэ псалъэм» и щIэджыкIакIуэхэм Заремэ яцIыху газетым мызэ-мытIэу тета и усэ IэрамэхэмкIэ, лъагъуныгъэм, гъащIэм, дыкъэзыухъуреихь дунейм теухуа и IэдакъэщIэкIхэмкIэ. Апхуэдэу Гугъуэтым и усэхэр ихуащ адыгэбзэкIэ тхэ тхакIуэ ныбжьыщIэхэм я IэдакъэщIэкIхэр иту къыдэкIа «КъудамэщIэ», «Шыхулъагъуэм и вагъуэхэр» тхылъхэм.
Ди редакцэм щылажьэхэр дыщогуфIыкI Заремэ и япэ тхылъ цIыкIуу усэхэм я хьэуа къабзэкIэ гъэнщIар дунейм къызэрытехьам икIи тхылъищэм я щIагъ хуэхъуну дохъуэхъу!
Ныбэжь Таисэ.
